Document ID: /roh_data/filtered/fineweb-2-filterrobots_roh.jsonl.gz/30827

Lewis Hamilton ha gudagnà ad Imola il Grond Premi da l'Emilia-Romagna avant ses collega da team Valtteri Bottas. Terz è vegnì Daniel Ricciardo en Renault. Per Hamilton è quai la 93avla victoria en la furmla 1 e la 9avla da questa stagiun.
En il classament dal campiunadi mundial ha Hamilton uss in avantatg da 85 puncts sin Bottas. Gia en duas emnas po el uschia ad Istanbul vegnir anticipadamain per la 7avla giada campiun mundial ed uschia egualisar cun il recordist Michael Schumacher.
Mercedes va gia uss cun titel da constructur
Mercedes ha uschia gudagnà gia anticipadamain il titel da constructur en il campiunadi mundial. Quel resultat è gia cler, malgrà che quatter cursas stattan anc sin il program. Cun la 5avla victoria dubla da questa stagiun ha Mercedes segirà oz il 7avel titel en seria.
Alfa Romeo è stà questa dumengia per l'emprima giada cun omadus autos en ils top ten. Kimi Raikkönnen ha terminà la cursa sco 9avel ed Antonio Giovinazzi sco 10avel.